3.

3 straipsnis pakeičiamas taip: „3 straipsnis Antrinę rinką turinčio turto įvertinimas mažesne nei rinkos verte 1. Antrinę rinką turinčio turto, priskirto įvertinimo mažesne nei rinkos verte I–IV kategorijai, įvertinimas mažesne nei rinkos verte nustatomas remiantis: a) konkretaus turto priskyrimu kredito kokybės 1, 2 arba 3 lygiui; b) turto likutiniu terminu, kaip patikslinta 2 dalyje; c) turto atkarpos struktūra, kaip išsamiau išdėstyta 2 dalyje. 2. Antrinę rinką turinčio turto, priskirto įvertinimo mažesne nei rinkos verte I–IV kategorijai, taikomas įvertinimas mažesne nei rinkos verte nustatomas remiantis likutiniu terminu ir kupono struktūra, kaip nurodyta toliau. a) Antrinę rinką turinčiam turtui su nuline arba fiksuotųjų palūkanų atkarpa taikytinas įvertinimas mažesne nei rinkos verte nustatomas pagal šių gairių priedo 2 lentelę. Atitinkamas įvertinimo mažesne nei rinkos verte terminas yra turto likutinis terminas. b) Antrinę rinką turinčio turto su kintamųjų palūkanų atkarpa taikytinas vertinimas mažesne nei rinkos verte atitinka vertinimą mažesne nei rinkos verte, taikomą antrinę rinką turinčiam turtui su fiksuotųjų palūkanų atkarpa, kurio likutinis terminas yra nuo nulio iki vienerių metų, išskyrus toliau nurodytus atvejus: i) kintamųjų palūkanų atkarpos, kurių perskaičiavimo laikotarpis yra ilgesnis nei vieneri metai, traktuojamos kaip fiksuotųjų palūkanų atkarpos, o taikytinas atitinkamo įvertinimo mažesne nei rinkos verte terminas yra turto likutinis terminas; ii) kintamųjų palūkanų atkarpos, kurių bazinė norma yra euro zonos infliacijos indeksas, traktuojamos kaip fiksuotųjų palūkanų atkarpos, o taikomas atitinkamo įvertinimo mažesne nei rinkos verte terminas yra turto likutinis terminas; iii) kintamųjų palūkanų atkarpos, kurių žemiausia riba nėra lygi nuliui ir (arba) kintamųjų palūkanų atkarpos su aukščiausia riba, traktuojamos kaip fiksuotųjų palūkanų atkarpos. c) Įvertinimas mažesne nei rinkos verte, taikomas turtui, kuris turi daugiau nei vieną turto atkarpos struktūrą, priklauso tik nuo turto atkarpos struktūros per likusį turto naudojimo laikotarpį ir yra lygus didžiausiam įvertinimui mažesne nei rinkos verte, taikomam antrinę rinką turinčiam turtui su tokiu pačiu likutiniu terminu ir kredito kokybės lygiu. Šiuo tikslu gali būti vertinama bet kuri turto atkarpos struktūra per likusį turto naudojimo laikotarpį. 3. V įvertinimo mažesne nei rinkos verte kategorijai priskirtam antrinę rinką turinčiam turtui, nepaisant jo atkarpos struktūros, įvertinimas mažesne nei rinkos verte nustatomas pagal turto svertinę vidutinę trukmę, kaip išdėstyta 4 ir 5 dalyse. V įvertinimo mažesne nei rinkos verte kategorijai priskirtam antrinę rinką turinčiam turtui taikomi įvertinimai nustatyti šių gairių priedo 2a lentelėje. 4. Svertinė vidutinė didesnio prioriteto turtu užtikrintų vertybinių popierių segmento trukmė nustatoma kaip tikėtinas svertinis vidutinis laikotarpis, likęs iki piniginių lėšų srautų gavimo už šį segmentą. Kūrėjo balanse apskaitomų (angl. retained) ir įkeistų turtu užtikrintų vertybinių popierių atveju, skaičiuojant svertinę vidutinę trukmę remiamasi prielaida, kad nebus vykdomi emitento išankstinio išpirkimo sandoriai (angl. call options). 5. 4 dalyje „kūrėjo balanse apskaitomi ir įkeisti vertybiniai popieriai“ yra turtu užtikrinti vertybiniai popieriai, kuriuos sukūrusi kita sandorio šalis, arba su kūrėju glaudžiai susiję subjektai, naudoja didesne procentine dalimi nei 75 % likusios nominalios sumos. Tokie glaudūs ryšiai nustatomi pagal Gairių (ES) 2015/510 (ECB/2014/60) 138 straipsnį.“;